钦定古今图书集成/明伦汇编/官常典/第755卷 > 申佳引
## 钦定古今图书集成/明伦汇编/官常典/第755卷 > 申佳引

按《明外史》本传：“佳引，字孔嘉，永年人。崇祯四年进士。
授仪封知县。县故盗薮，佳引严保甲法，奸无所容。霪
雨河决，舣舟怒涛中，率众塞其口，捕大猾置之法。以
才调杞县。八年，贼埽地，王率万人攻城，城土垣多圯，
佳引固守，募死士击贼，贼卒引去，佳引因甓其城。唐
王聿键勤王，将抵开封，诸大吏惴恐，集议曰：‘留之不
听行，守土者且获罪’。”佳引曰：“惟周王可留之。”众称善，
用其计，治行卓异，擢吏部文选主事。上《备边五策》，多
议行。进考功员外郎。佐京察，颇忤权要。大学士薛国
观倾少詹事文安之，连及佳引，左迁南京国子博士。
安之，佳引座主也。久之，迁大理评事，进太仆丞。座主周延儒当国，未尝谒见。延儒死，为经纪其丧。十七年
出近畿阅马，闻李自成破居庸，流涕曰：“京师必不守
矣！君父有难焉所逃乎？”疾驰入都，遍谒大臣，为画战
守策，皆不省。贻子涵光书曰：“行己曰义，顺命曰数。义
不可背，数不可违。吾受国恩，当以死报！”已，京师陷，冠
带辞母，策马至王恭厂，将投井，从者请易服以避。佳
引曰：“吾起微贱，食禄十三年，国事至此，敢爱死乎！”两
仆环守不去，绐之曰：“我将择善地下。”马旁见灌畦巨
井，急跃入，仆号呼欲出之。佳引亦呼曰：“告太安人，有
子作忠臣，勿过伤也。”遂死，年四十二。福王时，赠太仆
少卿，谥节愍。